Etter årene i Senatet har Santorum vært konsulent, privatpraktiserende advokat og kommentator i eksempelvis Fox News. Santorum søkte Det republikanske partis nominasjon foran presidentvalget i 2012, men kom på andreplass etter Mitt Romney. Før han trakk seg som kandidat den 10. april 2012, hadde han vunnet 11 primærvalg, i all hovedsak i Sørstatene og Midtvesten, og fått over 3 millioner stemmer. Ifølge Santorum trakk han seg fordi datteren, som har et kromosomavvik, var alvorlig syk. Den 7. mai gav Santorum formelt sin støtte til Romney.